**De siste årene.**

Helga Eng gikk av som professor i 1948, 73 år gammel. Det gav større frihet, også til å reise. Ved siden av de vanlige fremmedspråkene hadde hun allerede før 1910 lært seg italiensk for å kunne lese pedagogiske og psykologiske verker på originalspråket. Selv som pensjonist sørget hun for, ved hjelp av de Norske Legasjon i Roma, å få tilgang til skoler og å oppleve på nært hold for eks. Montessoripedagogikk. Helga Eng behersket også spansk og hollandsk, leste gjerne skjønnlitteratur på originalspråket. Disse sommerreisene, med tog gjennom Europa, foretok hun som oftest sammen med en eller flere av søstrene.

Noe av det som hadde vært til stor glede i barndommen, hagestell og planteinteresse, fikk nå igjen plass i livet hennes. På 30-tallet opplevde hun faktisk å ha en god økonomi. Gjennom permisjonstiden fra Osloskolen tilbake til 1916, hadde hun selv hele tiden lønnet sin egen vikar, noe som resulterte i at hun nå fikk sin fulle pensjon. Samtidig hadde hun sin lederstilling på psykoteket og foreleste også på Universitetet.

Sammen kjøpte så Helga og søsteren Elise tomt i Sogn Hageby. Dette var et nytt boligområde, det ble stilt krav til enhetlighet. Søstrene engasjerte arkitekten Magnus Poulsson og fikk reist sin romslige, moderne 30-talls funkisvilla som sto ferdig i 1932. Det fortelles at hun nå endelig, etter mange tiår bortefra, men nå med eget hus og hage, orket å se igjen barndomshjemmet på Kirkeng. Og som brødrene hadde gjort før henne, spadde hun opp og tok med seg rot fra en spesiell rose som vokste der.

Også interiøret var hun opptatt av, hun tegnet selv alle møblene og spesifiserte hvilket treslag de skulle utføres i. Arbeidet ble så utført av den kjent møbelsnekkeren A. Johannessen fra Gjulem i Rakkestad, det er vel han som her i bygda er kjent som Gjulemsnekkeren.

Hjemmet i Sogn Hageby ble nå et samlingssted for den etter hvert store Eng-familien med deres nieser og nevøer, etter hvert også grandnieser og grandnevøer.

Hver søndag holdt de åpent hus med kaffe, hjemmelaget bakverk og saft av egne bær fra egen hage.

De samlet også slekten til julemiddager med skinkestek og svært små glass med rødvin.  
Helga Eng døde i 1966, noen dager før hun ville fylt 91 år.